**3. Slučaj – 21.04.2015.**

Darko je gospodin star 67 godina, umirovljenik, njemački državljanin koji živi u Hrvatskoj već 20 godina. Zalazeći u obližnju kavanu počinje se družiti s Jakovom, njemačkim državljaninom s prebivalištem u Zagrebu, nezaposlenim ugostiteljem starim 50 godina, koji je jedan dio života, živio i radio u Njemačkoj. Sprijateljili su se, pa su Jakov i Darko sve više vremena provodili zajedno kod Jakova u kući. Jakov mu je predložio da se preseli kod njega, te mu pomogne u čuvanju njegovog sina Tina, starog 10 godina dok on traži posao. Darko je prodao svoj stan i uselio se Jakovu i Tinu. Jakov nije nalazio posao, pa je posuđivao novac od Darka. S vremenom se sve potrošilo. Jakovu je tada sinula ideja da nagovori Darka koji je stariji i nad kojim bi se ljudi mogli sažaliti, na prosjačenje. Darko se isprva protivio ideji, ali je na kraju popustio jer se sažalio nad djetetom. Vidjevši da se Jakov više niti ne trudi naći posao, Darko prestaje prosjačiti. Tada Jakov počinje ozbiljno prijetiti Darku, da će ga izbaciti na ulicu, ubiti, osakatiti. Dnevni iznos koji je Darko morao zaraditi trebao je biti viši od 1.000,00 kuna. Ukoliko to ne bi uspio, Jakov ga je zaključavao u podrum i nije mu davao hranu. Kod svakog pokušaja bijega, Jakov bi ga pronalazio i tukao te ga zaključavao u podrum bez svjetla i hrane. U nekoliko navrata odlazio je sa Darkom u Njemačku, kod svojeg punca Tonka, koji je hrvatski državljanin sa prebivalištem u Njemačkoj, te mu oduzimao putne isprave. Tonko je bio upoznat sa svime, sa prijetnjama ubojstvom Darku, sa zaključavanjem u podrum i sl. Tonko nije ništa poduzimao jer mu je Jakov davao dio novca dobivenog Darkovim prosjačenjem. Jednog dana prilikom ulaska u Republiku Hrvatsku, Jakov i Tonko su uhićeni, te im je izrečen istražni zatvor. Zatim su pušteni iz istražnog zatvora, nakon čega je Jakov otišao u Njemačku, a Tonko u Bosnu i Hercegovinu kod rodbine.

A1. Jakov je počinio kazneno djelo Ropstva iz članka 105. KZ

N1. Jakov nije počinio ovo kazneno djelo.

A2. Tonko je počinio kazneno djelo Trgovanja ljudima iz članaka 106. KZ

N2. Tonko nije počinio ovo kazneno djelo.

A3. Hrvatska je ovlaštena suditi za sva kaznena djela, koja je počinio Jakov.

N3. Ukoliko je Jakov počinio neko od predmetnih kaznenih djela, jedino Njemačka može suditi Jakovu.